b"\n_START_ARTICLE_\nRory McLeod (snooker)\n_START_SECTION_\nKariera\n_START_PARAGRAPH_\nMcLeod se je doslej \xc5\xa1estkrat uvrstil v \xc5\xa1estnajstino finala katerega od jakostnih turnirjev. Prvi\xc4\x8d mu je tak dose\xc5\xbeek uspel leta 2002 na turnirju Welsh Open in drugi\xc4\x8d leta 2003 na turnirju Scottish Open. Najbolj\xc5\xa1a dose\xc5\xbeka sezone 2004/05 sta bila za McLeoda dve uvrstitvi med najbolj\xc5\xa1ih 48 igralcev, od tega je na turnirju Welsh Open premagal tudi bodo\xc4\x8dega svetovnega prvaka Shauna Murphyja. Svoj najbolj\xc5\xa1i dose\xc5\xbeek na jakostnih turnirjih (uvrstitev v \xc5\xa1estnajstino finala) je \xc5\xa1e tretji\xc4\x8d ponovil leta 2005, ko je turnirju Grand Prix izlo\xc4\x8dil Paula Hunterja, ki pa je bil v \xc4\x8dasu dvoboja \xc5\xbee vidno bolehen in upadel, zato ima ta njegova zmaga grenak priokus._NEWLINE_McLeod je bil leta 2007 na turnirju Grand Prix izjemno blizu uvrstitvi v prvi jakostni \xc4\x8detrtfinale v karieri, a ga je v skupini G z drugega mesta, ki je kot zadnje vodilo v \xc4\x8detrtfinale, izrinil Barry Hawkins. Za name\xc4\x8dek je McLeoda naposled prehitel \xc5\xa1e Stephen Hendry, tako Hendry kot Hawkins pa sta bila od McLeoda bolj\xc5\xa1a po spletu okoli\xc5\xa1\xc4\x8din, saj je o napredovanju odlo\xc4\x8dal krog treh igralcev._NEWLINE_Leta 2008 se je prebil na glavni del turnirja UK Championship in s tem \xc5\xa1e \xc4\x8detrti\xc4\x8d izena\xc4\x8dil svojo najbolj\xc5\xa1o uvrstitev na jakostnih turnirjih. To mu je uspelo z zmagama v kvalifikacijah proti Jimmyju Whitu (9-8) in Davu Haroldu (9-6). Njegovo pot na tekmovanju je naposled zaklju\xc4\x8dil Ronnie O'Sullivan, njun dvoboj prvega kroga se je kon\xc4\x8dal z zmago O'Sullivana 9-6, \xc4\x8deprav je sredi dvoboja kazalo \xc5\xa1e dosti slab\xc5\xa1e za McLeoda, ki je \xc5\xbee zaostajal z 0-6. Ob koncu sezone 2008/09 je McLeod v zadnjem krogu kvalifikacij porazil Iana McCullocha z 10-7 in se prvi\xc4\x8d v karieri prebil na glavni del Svetovnega prvenstva. Tako je \xc5\xa1e \xc5\xa1esti\xc4\x8d izena\xc4\x8dil svoj najbolj\xc5\xa1i dose\xc5\xbeek na jakostnih turnirjih, ni pa ga uspel prese\xc4\x8di, saj je v prvem krogu klonil proti Marku Kingu s 6-10. S svojimi predstavami preko celotne sezone si je prislu\xc5\xbeil 39. mesto na svetovni jakostni lestvici v sezoni 2009/10, kar je rekord njegove dosedanje kariere._NEWLINE_Leta 2009 je znova opozoril nase, saj je osvojil kvalifikacijski turnir Masters Qualifiers in si s tem prislu\xc5\xbeil mesto na presti\xc5\xbenem nejakostnem povabilnem turnirju Masters. V finalu je odpravil Andrewa Higginsona z izidom 6-1.\n_START_SECTION_\nZasebno \xc5\xbeivljenje\n_START_PARAGRAPH_\nNjegovi star\xc5\xa1i prihajajo z Jamajke. Trenutno je McLeod edini temnopolti igralec v svetovni karavani._NEWLINE_Rodil se je v Wellingboroughu, Northamptonshire, kjer je obiskoval \xc5\xa1ole Victoria Junior School, Westfield Boys School in Sir Christopher Hatton School. Snooker je prvi\xc4\x8d resneje igral v klubu Embassy Club v Wellingboroughu, tedaj je bil \xc5\xa1e na za\xc4\x8detku svoje najstni\xc5\xa1ke dobe. Veliko \xc4\x8dasa pre\xc5\xbeivlja v Katarju, kjer je zaposlen kot trener njihove dr\xc5\xbeavne reprezentance."